“ทองฟิวเจอร์” บวกแตะ 1,885 เหรียญ นักลงทุนแห่ซื้อสินทรัพย์ปลอดภัย หลังวิตก SVB ล้ม!
ราคาทองฟิวเจอร์ พุ่งขึ้น 1% บวกแตะ 1,885 เหรียญ เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางวิตกข่าว SVB ล้มละลาย
ราคาทองฟิวเจอร์ พุ่งขึ้น 1% บวกแตะ 1,885 เหรียญ เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางวิตกข่าว SVB ล้มละลาย
13 มี.ค. 2566

ผู้สื่อข่าวรายงานว่า ราคาทองฟิวเจอร์พุ่งขึ้น 1% ในช่วงเช้าวันนี้โดย ณ เวลา 09:39 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนเม.ย. พุ่งขึ้น 18.70 ดอลลาร์ หรือ 1% แตะที่ 1,885.90 ดอลลาร์/ออนซ์ โดยเนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางความวิตกกังวลเกี่ยวกับข่าวการล้มละลายของซิลิคอน วัลเลย์ แบงก์ (SVB) ธนาคารสหรัฐซึ่งปล่อยกู้ให้กับธุรกิจสตาร์ทอัพในกลุ่มเทคโนโลยี
ทั้งนี้ ในช่วงสุดสัปดาห์ที่ผ่านมา กระทรวงปกป้องการเงินและนวัตกรรมแห่งรัฐแคลิฟอร์เนีย ประกาศปิดกิจการของ SVB พร้อมกับมอบหมายให้ FDIC เป็นผู้ดูแลเงินฝากของ SVB
อย่างไรก็ตาม รายงานล่าสุดระบุว่า กระทรวงการคลังสหรัฐยืนยันว่าประชาชนที่ฝากเงินไว้ที่ธนาคาร SVB สามารถเข้าถึงเงินฝากของตนได้เต็มจำนวน โดยจะเริ่มมีผลตั้งแต่วันจันทร์ที่ 13 มี.ค.เป็นต้นไป